Document ID: 31984R1737

*****
ΚΑΝΟΝΙΣΜΟΣ (ΕΟΚ) αριθ. 1737/84 ΤΟΥ ΣΥΜΒΟΥΛΙΟΥ
της 18ης Ιουνίου 1984
περί αναθεωρήσεως του μέγιστου ποσού της συνεισφοράς στην παραγωγή ζάχαρης Β και της ελάχιστης τιμής των τεύτλων Β για την περίοδο εμπορίας 1984/85
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1785/81 του Συμβουλίου της 30ής Ιουνίου 1981 περί κοινής οργανώσεως αγοράς στον τομέα της ζάχαρης (1), όπως τροποποιήθηκε τελευταία από τον κανονισμό (ΕΟΚ) αριθ. 606/82 (2), και ιδίως το άρθρο 5 παράγραφος 5 και το άρθρο 28 παράγραφος 5,
την πρόταση της Επιτροπής,
Εκτιμώντας:
ότι το άρθρο 28 του κανονισμού (ΕΟΚ) αριθ. 1785/81 προβλέπει, στις παραγράφους 3 και 4, ότι οι ζημίες που προκύπτουν από τις υποχρεώσεις προς εξαγωγή των πλεονασμάτων κοινοτικής ζάχαρης πρέπει να καλυφθούν με συνεισφορές στην παραγωγή που εισπράττονται επί των παραγομένων ποσοτήτων ζάχαρης Α και Β και ισογλυκόζης Α και Β εντός ορισμένων ανώτατων ορίων·
ότι, όταν το συνολικό ποσό των προβλεπομένων συνεισφορών δεν επιτρέπει την εξ ολοκλήρου κάλυψη της συνολικής ζημίας που προκύπτει από τις υποχρεώσεις, η παράγραφος 5 του εν λόγω άρθρου επιβάλλει την αναθεώρηση του ανώτατου ποσού που έχει καθοριστεί για τη συνεισφορά Β, που εφαρμόζεται κατά την περίοδο εμπορίας που ακολουθεί την περίοδο για την οποία διαπιστώθηκε ότι το υπόλοιπο των ζημιών δεν καλύφθηκε·
ότι το ποσό που προκύπτει από την είσπραξη των συνεισφορών για την περίοδο εμπορίας 1983/84 παραμένει μικρότερο από το ποσό που προκύπτει από τον πολλαπλασιασμό του δυνάμενου να εξαχθεί πλεονάσματος με τη μέση ζημία· ότι, ως εκ τούτου, σύμφωνα με τα υπάρχοντα στοιχεία, είναι απαραίτητο να καθοριστεί το μέγιστο ποσό της συνεισφοράς για την περίοδο εμπορίας 1984/85 σε 37,5 % της τιμής παρεμβάσεως της λευκής ζάχαρης και, στη συνέχεια, να αναθεωρηθεί και η ελάχιστη τιμή των τεύτλων Β που ορίστηκε για την εν λόγω περίοδο από τον κανονισμό (ΕΟΚ) αριθ. 1106/84 του Συμβουλίου (3),
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Για την περίοδο εμπορίας 1984/85, το ανώτατο ποσό που αναφέρεται στο άρθρο 28 παράγραφος 4 δεύτερο εδάφιο πρώτη περίπτωση του κανονισμού (ΕΟΚ) αριθ. 1785/81 καθορίζεται σε 37,5 % της τιμής παρεμβάσεως της λευκής ζάχαρης.
2. Για την περίοδο εμπορίας 1984/85, η ελάχιστη τιμή των τεύτλων Β, που αναφέρεται στο άρθρο 5 παράγραφος 2 δεύτερο εδάφιο του κανονισμού (ΕΟΚ) αριθ. 1785/81, είναι ίση με το 60,5 % της τιμής βάσεως των τεύτλων.
Άρθρο 2
Η παράγραφος 2 του άρθρου 3 του κανονισμού (ΕΟΚ) αριθ. 1106/84 αντικαθίσταται ως εξής:
«2. Η ελάχιστη τιμή των τεύτλων Β καθορίζεται σε 24,74 ECU ανά τόνο.»
Άρθρο 3
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 18 Ιουνίου 1984.

Labels: 15
17